Hobro er skadesramt og står stort set uden spilleklare angribere.

Angriberne hos Hobro er ramt af skader. Inden sæsonen gik rigtigt i gang, blev Mads Hvilsom langtidsskadet, og nu er også Lasse Ankjær og Adeshina Lawal skadet. Det ærgrer sportschef Jens Hammer Sørensen, skriver Nordjyske. - Jeg synes, vi har været uheldige lige på det punkt. Vi føler os meget ramt på netop den plads og har været nødt til at lave lappeløsninger oppe foran. Da sæsonen begyndte, havde vi tre angribere, men lige nu har vi kun en halv til rådighed, siger sportschef i Hobro, Jens Hammer Sørensen, til Nordjyske. Hobro ligger i øjeblikket på en sjetteplads i 1. division og er kun fire point efter topholdet FC Vestsjælland. Hvis ikke Lawal bliver klar til kampen mod Vejle Boldklub Kolding på søndag, nævner Jens Hammer Sørensen Ruben Nygaard og Mustafa Hassan som mulige angribere.